Steyn-egpaar se moordenaar gaan lank sit | Netwerk24
Steyn-egpaar se moordenaar gaan lank sit
Deur Tamsyn Jantjies 08 November 2019 11:22
Die man wat die Langeberg geterroriseer het met ’n reeks misdade, insluitend die moord op ’n geliefde egpaar van Bonnievale, is vandeesweek swaar in die hooggeregshof gevonnis.
Jeffrey Thomspon is in Desember 2018 in verband met die dubbelmoord op Piet (64) en Elmien Steyn (71) in hegtenis geneem.
Die voorval het 13 Desember 2018 op die egpaar se plaas in Bonnievale plaasgevind. Thompson het reeds vanaf 12 Desember die paartjie se bewegings uit hul kunsateljee dopgehou. In die vroeë oggendure op die moorddag het hy hul huis betree terwyl hulle nog geslaap het.
Piet en Elmien Steyn se moordenaar is vandeesweek gevonnis.
Beide is met ’n byl aangeval en het aan hul wonde beswyk.
Thompson is drie dae voor die voorval uit die tronk vrygelaat. Hy was glo in September 2017 in hegtenis geneem vir ander geweldsmisdade, wat met die aanranding van sy vriendin begin het. Hy het haar glo met ’n bier bottel in haar gesig geslaan wat haar met ’n ernstige besering gelaat het.
Na die aanval op die Steyn-egpaar is hy op 16 Desember 2018 weer in hegtenis geneem. Hy is tot twee lewenslange vonnisse, en nog 58 jaar en ses maande direkte straf gevonnis. Die vonnis kom nadat hy aan 15 klagtes skuldig bevind is.
Die klagtes sluit in aanranding met die doel om ernstige liggaamlike skade te berokken, huisbraak met die opset om te roof, roof met verswarende omstandighede, poging tot roof met verswarende omstandighede en die twee aanklagte van moord.
Beide die nasionale vervolgingsgesag en AfriForum het dié vonnisoplegging verwelkom.
Eric Ntabazalila van vervolgingsgesag het gesê: “Dit gee ’n aanduiding van die staat se voorneme om die boerderygemeenskappe te beskerm en te verseker dat toepaslike vonnisse opgelê word.”
Terselfdertyd is AfriForum van mening die feit dat Thompson uit op borg was, moet ondersoek word.
“Daar behoort ondersoek ingestel te word oor hoe en waarom Thompson op borgtog vrygelaat is. Hierdie tragiese moorde is eintlik die vernietiging van ’n hele gemeenskap se welstand, toekomsdrome en selfs hoop,” het AfriForum se hoof vir gemeenskapsveiligheid, Ian Cameron in ’n verklaring gesê.